Et overskud betyder at banken kan opjustere forventningerne.

Årets første seks måneder har været bedre end forventet for Danske Bank. Banken kan torsdag præsentere et overskud på 10,3 milliarder kroner for perioden.

Medvinden på bundlinjen får banken til at opjustere forventningerne til det samlede resultat for 2017 fra et overskud på mellem 17 og 19 milliarder kroner til 18 til 20 milliarder kroner. Det oplyser banken i sit halvårsregnskab.

- Første halvår har været præget af en positiv udvikling i økonomierne på vores nordiske markeder, siger bankens administrerende direktør, Thomas F. Borgen.

- Vi har i hele perioden set en god kundeaktivitet, som bidrog til en god udvikling i indtægterne. Stigningen skyldtes blandt andet vores vækst i Norge og Sverige, hvor vi fortsat tiltrak nye kunder.

Milde økonomiske vinde

På forhånd havde milde økonomiske vinde hævet forventningerne til Danske Bank fra analytikere hos blandt andet Sydbank og Jyske Bank.

Selv med lave renter i eurozonen har banken hævet renteindtægterne med seks procent i forhold til de samme seks måneder sidste år.

Det er især udlån i Norge og Sverige, der drive den udvikling, skriver banken.

Bankens indtægter fra gebyrer er også vokset med 13 procent til 7,6 milliarder kroner.